
A boldogság online kommunikációja az X, Y és Z generációk részére

Mi magyarok – legyen szó tudományokról, sportokról, vagy éppen találmányokról – számos területen kiemelkedő eredménnyel rendelkezünk. Pár éve olvastam egy tanulmányt arról, hogy nemzetünk egyre több, a boldogtalansággal kapcsolatos felmérésen is az élmezőnyben végez. Bizonyos listák megdöbbentettek: olyan országokban vallották magukat boldogabbnak a kutatásokban részt vevők, amelyekben a mindennapos megélhetésért csüggedve küzd a lakosság nagy része, a jólét mértéke pedig igencsak elmarad a számunkra már megszokottól.
A szakirodalomban való elmélyedésem során találkoztam a „boldogság közgazdaságtanának” nevezett tudományággal. Az új keletű írások mélyrehatóan vizsgálják a boldogság érzetének gazdasági, szociológiai és pszichológiai tényezőit. Korábbi kutatásomban is igazolódni látszott az, amely sok tanulmány konklúziója is volt: sokkal rosszabbul látjuk a helyzetet, mint amilyen valójában, illetve hogy egy bizonyos anyagi jóléti szintet meghaladóan a nem monetáris tényezők prioritást élveznek, ha a boldogságunk fokát kell megállapítanunk.
Felmerült bennem a kérdés: mit tehetnék, hogy boldogabbnak érezzük magunkat? Nekünk, marketingeseknek, kezünkben van egy olyan eszköz, amellyel tömegekre lehet hatni és hosszú távon segíthetünk enyhíteni a negatív, passzív hozzáálláson. A reklám nyújtotta lehetőségeket vétek lenne kiaknázatlanul hagyni.
Célom az, hogy dolgozatomban feltérképezzem napjaink médiájának trendjeit, a népszerű kommunikációs csatornákat és üzeneteket, a benne rejlő potenciális megoldás keresésének érdekében. Jelenleg egy digitális ügynökségnél dolgozom, így az online marketingben szerzett tapasztalataim miatt esett a választásom az internetes világra és annak elsődleges használóira, az X, Y és Z generációkra.
A dolgozatban a korcsoportok, a médiafogyasztási szokások és az emocionális marketing bemutatása után kérdőíves kutatással szeretném bebizonyítani hipotézisemet, miszerint a netgenerációk esetében a reklámkerülés hatékony ellenszere a pozitív emocionális tartalom.



